Document ID: 32014R1307

ΚΑΝΟΝΙΣΜΌΣ (ΕΕ) αριθ. 1307/2014 ΤΗΣ ΕΠΙΤΡΟΠΉΣ
της 8ης Δεκεμβρίου 2014
περί καθορισμού των κριτηρίων και των γεωγραφικών ζωνών λειμώνων υψηλής βιοποικιλότητας για τους σκοπούς του άρθρου 7β παράγραφος 3 στοιχείο γ) της οδηγίας 98/70/ΕΚ του Ευρωπαϊκού Κοινοβουλίου και του Συμβουλίου σχετικά με την ποιότητα των καυσίμων βενζίνης και ντίζελ και του άρθρου 17 παράγραφος 3 στοιχείο γ) της οδηγίας 2009/28/ΕΚ του Ευρωπαϊκού Κοινοβουλίου και του Συμβουλίου σχετικά με την προώθηση της χρήσης ενέργειας από ανανεώσιμες πηγές
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 98/70/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 1998, σχετικά με την ποιότητα των καυσίμων βενζίνης και ντίζελ και την τροποποίηση της οδηγίας 93/12/ΕΟΚ του Συμβουλίου (1), όπως τροποποιήθηκε με την οδηγία 2009/30/ΕΚ (2), και ιδίως το άρθρο 7β παράγραφος 3 στοιχείο γ) δεύτερο εδάφιο,
Έχοντας υπόψη την οδηγία 2009/28/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ και 2003/30/ΕΚ (3), και ιδίως το άρθρο 17 παράγραφος 3 στοιχείο γ) δεύτερο εδάφιο,
Εκτιμώντας τα ακόλουθα:
(1)
Οι οδηγίες 98/70/ΕΚ και 2009/28/ΕΚ ορίζουν ότι τα βιοκαύσιμα και τα βιορευστά επιτρέπεται προσμετρούνται για την επίτευξη των καθορισμένων στόχων και οι οικονομικοί φορείς επιτρέπεται να λαμβάνουν κρατική στήριξη μόνον εφόσον πληρούν τα κριτήρια αειφορίας που ορίζονται στις εν λόγω οδηγίες. Στο πλαίσιο του εν λόγω καθεστώτος, επιτρέπεται η προσμέτρηση για την επίτευξη των καθορισμένων στόχων ή η παροχή κρατικής στήριξης μόνον όταν πρόκειται για βιοκαύσιμα και βιορευστά που δεν έχουν παραχθεί από πρώτες ύλες προερχόμενες από εκτάσεις οι οποίες από τον Ιανουάριο του 2008 ή μετέπειτα αποτελούν λειμώνες υψηλής βιοποικιλότητας, πλην της περίπτωσης των μη φυσικών λειμώνων υψηλής βιοποικιλότητας για τους οποίους αποδεικνύεται ότι η συγκομιδή των πρώτων υλών είναι απαραίτητη για τη διατήρηση του χαρακτηρισμού τους ως λειμώνων.
(2)
Σύμφωνα με το άρθρο 17 παράγραφος 3 στοιχείο γ) τελευταίο εδάφιο της οδηγίας 2009/28/ΕΚ και το άρθρο 7β παράγραφος 3 στοιχείο γ) τελευταίο εδάφιο της οδηγίας 98/70/ΕΚ, η Επιτροπή οφείλει να καθορίσει τα κριτήρια και τις γεωγραφικές ζώνες βάσει των οποίων οι λειμώνες χαρακτηρίζονται ως λειμώνες υψηλής βιοποικιλότητας κατά το άρθρο 7β παράγραφος 3 στοιχείο γ) της οδηγίας 98/70/ΕΚ και το άρθρο 17 παράγραφος 3 στοιχείο γ) της οδηγίας 2009/28/ΕΚ.
(3)
Οι λειμώνες υψηλής βιοποικιλότητας διαφέρουν ανάλογα με την κλιματική ζώνη στην οποία βρίσκονται και ενδέχεται να συμπεριλαμβάνουν μεταξύ άλλων ερεικώνες, βοσκότοπους, λειμώνες, σαβάνες, στέπες, θαμνώδεις εκτάσεις, τούνδρες και χορτολιβαδικές εκτάσεις. Οι εν λόγω εκτάσεις αναπτύσσουν ιδιαίτερα χαρακτηριστικά, π.χ. όσον αφορά τον βαθμό δενδροκάλυψης και την ένταση βόσκησης ή χορτοκοπής. Κατά συνέπεια, για τους σκοπούς του άρθρου 7β παράγραφος 3 στοιχείο γ) της οδηγίας 98/70/ΕΚ και του άρθρου 17 παράγραφος 3 στοιχείο γ) της οδηγίας 2009/28/ΕΚ είναι σκόπιμο να χρησιμοποιείται ευρύτερος ορισμός για την έννοια «λειμώνας».
(4)
Οι οδηγίες 98/70/ΕΚ και 2009/28/ΕΚ διακρίνουν τους λειμώνες υψηλής βιοποικιλότητας σε φυσικούς και μη φυσικούς και παρέχουν ορισμούς και για τα δύο είδη. Ως εκ τούτου, είναι σκόπιμο οι εν λόγω ορισμοί να περιλαμβάνουν λειτουργικά κριτήρια. Για τους σκοπούς του παρόντος κανονισμού είναι σκόπιμο να θεωρείται ότι οι υποβαθμισμένοι λειμώνες έχουν εξαντληθεί όσον αφορά τη βιοποικιλότητα.
(5)
Η συμμόρφωση με το άρθρο 7β παράγραφος 3 στοιχείο γ) της οδηγίας 98/70/ΕΚ και το άρθρο 17 παράγραφος 3 στοιχείο γ) της οδηγίας 2009/28/ΕΚ επαληθεύεται σύμφωνα με το άρθρο 7γ παράγραφοι 1 και 3 της οδηγίας 98/70/ΕΚ και το άρθρο 18 παράγραφοι 1 και 3 της οδηγίας 2009/28/ΕΚ.
(6)
Δεν είναι διαθέσιμες σε διεθνές επίπεδο εκτενείς πληροφορίες σχετικά με τις γεωγραφικές ζώνες των λειμώνων υψηλής βιοποικιλότητας. Συνεπώς, ο παρών κανονισμός καθορίζει τις γεωγραφικές ζώνες μόνο για τους λειμώνες υψηλής βιοποικιλότητας για τους οποίους υπάρχουν ήδη πληροφορίες.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για τη βιωσιμότητα των βιοκαυσίμων και βιορευστών που συστάθηκε δυνάμει του άρθρου 25 παράγραφος 2 της οδηγίας 2009/28/ΕΚ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τους σκοπούς του άρθρου 7β παράγραφος 3 στοιχείο γ) της οδηγίας 98/70/ΕΚ και του άρθρου 17 παράγραφος 3 στοιχείο γ) της οδηγίας 2009/28/ΕΚ, ισχύουν τα ακόλουθα κριτήρια και ορισμοί:
1) «λειμώνας»: χερσαίο οικοσύστημα στο οποίο έχει κυριαρχήσει ποώδης ή θαμνώδης βλάστηση επί τουλάχιστον πέντε συναπτά έτη. Περιλαμβάνονται λιβάδια ή λειμώνες που καλλιεργούνται για χορτονομή, αλλά εξαιρείται γη που καλλιεργείται για άλλη φυτική παραγωγή και καλλιεργήσιμες εκτάσεις σε προσωρινή αγρανάπαυση. Επιπλέον, εξαιρούνται οι συνεχώς δασωμένες περιοχές, όπως ορίζονται στο άρθρο 17 παράγραφος 4 στοιχείο β) της οδηγίας 2009/28/ΕΚ, εκτός αν πρόκειται για γεωργοδασοκομικά συστήματα, στα οποία συγκαταλέγονται συστήματα χρήσης γης με κοινή διαχείριση δένδρων και καλλιεργειών ή συστήματα ζωικής παραγωγής σε γεωργικές περιοχές. Η κυριαρχία ποώδους ή θαμνώδους βλάστησης συνεπάγεται ότι η συνολική φυτική κάλυψη είναι μεγαλύτερη από τη συγκόμωση·
2) «ανθρώπινη παρέμβαση»: ελεγχόμενη βόσκηση, χορτοκοπή, κοπή, συγκομιδή ή καύση·
3) «φυσικός λειμώνας υψηλής βιοποικιλότητας»: λειμώνας:
α)
ο οποίος θα παραμείνει λειμώνας ελλείψει ανθρώπινης παρέμβασης· και
β)
στον οποίο διατηρούνται η σύνθεση σε φυσικά είδη και τα οικολογικά χαρακτηριστικά και διεργασίες·
4) «μη φυσικός λειμώνας υψηλής βιοποικιλότητας»: λειμώνας ο οποίος:
α)
θα παύσει να είναι λειμώνας ελλείψει ανθρώπινης παρέμβασης· και
β)
δεν είναι υποβαθμισμένος, δηλαδή δεν χαρακτηρίζεται από μακροχρόνια απώλεια της βιοποικιλότητας, π.χ. λόγω υπερβόσκησης, μηχανικών ζημιών στη βλάστηση, διάβρωσης του εδάφους ή απώλεια της ποιότητας του εδάφους· και
γ)
παρουσιάζει μεγάλο πλούτο ειδών, δηλαδή είναι:
i)
ενδιαίτημα υψηλής σπουδαιότητας για τα κρισίμως απειλούμενα, απειλούμενα ή ευάλωτα είδη που έχουν ταξινομηθεί στον ερυθρό κατάλογο απειλούμενων ειδών της Διεθνούς Ένωσης για τη Διατήρηση της Φύσης (IUCN) ή σε άλλους καταλόγους με παρόμοιο σκοπό για τα είδη ή ενδιαιτήματα που καθορίζονται στην εθνική νομοθεσία ή αναγνωρίζεται από την αρμόδια εθνική αρχή της χώρας προέλευσης της πρώτης ύλης· ή
ii)
ενδιαίτημα υψηλής σπουδαιότητας για ενδημικά είδη ή είδη περιορισμένου εύρους εξάπλωσης· ή
iii)
ενδιαίτημα υψηλής σπουδαιότητας για την ενδοειδική γενετική ποικιλότητα· ή
iv)
ενδιαίτημα υψηλής σπουδαιότητας για παγκόσμιας σημασίας συγκεντρώσεις αποδημητικών ή αγελαίων ειδών· ή
v)
οικοσύστημα περιφερειακής ή εθνικής σημασίας ή άκρως απειλούμενο ή μοναδικό.
Άρθρο 2
Με την επιφύλαξη του άρθρου 3, οι λειμώνες που βρίσκονται στις ακόλουθες γεωγραφικές ζώνες της Ευρωπαϊκής Ένωσης θεωρούνται πάντοτε λειμώνες υψηλής βιοποικιλότητας:
1)
ενδιαιτήματα που απαριθμούνται στο παράρτημα I της οδηγίας 92/43/ΕΟΚ του Συμβουλίου (4)·
2)
ενδιαιτήματα υψηλής σπουδαιότητας για τα ζωικά και φυτικά είδη ενωσιακού ενδιαφέροντος που απαριθμούνται στα παραρτήματα II και IV της οδηγίας 92/43/ΕΟΚ·
3)
ενδιαιτήματα υψηλής σπουδαιότητας για τα είδη άγριων πτηνών που απαριθμούνται στο παράρτημα I της οδηγίας 2009/147/ΕΚ του Ευρωπαϊκού Κοινοβουλίου και του Συμβουλίου (5).
Οι λειμώνες υψηλής βιοποικιλότητας της Ευρωπαϊκής Ένωσης δεν περιορίζονται στις γεωγραφικές ζώνες που αναφέρονται στα σημεία 1), 2) και 3) του παρόντος άρθρου. Άλλοι λειμώνες ενδέχεται επίσης να πληρούν τα κριτήρια που καθορίζονται στο άρθρο 1 για τον χαρακτηρισμό τους ως λειμώνων υψηλής βιοποικιλότητας.
Άρθρο 3
Όταν αποδεικνύεται ότι η συγκομιδή των πρώτων υλών είναι απαραίτητη για τη διατήρηση του χαρακτηρισμού τους ως λειμώνων, δεν απαιτούνται πρόσθετα στοιχεία που αποδεικνύουν συμμόρφωση με το άρθρο 7β παράγραφος 3 στοιχείο γ) σημείο ii) της οδηγίας 98/70/ΕΚ και του άρθρου 17 παράγραφος 3 στοιχείο γ) σημείο ii) της οδηγίας 2009/28/ΕΚ.
Άρθρο 4
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Οκτωβρίου 2015.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
Βρυξέλλες, 8 Δεκεμβρίου 2014.

Labels: 14
20
7
3
6